OpenLLM-France/wikimedia huggingface dataset:
# Raffael Caetano de Araújo

Raffael Caetano de Araújo (nascut el 28 de març de 1985), simplement Raffael, és un futbolista brasiler que juga pel Borussia Mönchengladbach de centrecampista ofensiu.

## Enllaços externs

* Dades CBF Arxivat 2009-02-17 a Wayback Machine. (portuguès)
* Perfil a la pàgina web oficial del FC Zürich Arxivat 2008-05-08 a Wayback Machine. (alemany)
# Ray Gallagher

Ray Gallagher (17 d'abril de 1885 i 6 de març de 1953) va ser un actor estatunidenc del cinema mut. Va aparèixer en més de 90 pel·lícules entre 1912 i 1936. Va aparèixer en moltes produccions a Universal. Va néixer a San Francisco (Califòrnia) i va morir a Camarillo (Califòrnia) d'un infart de miocardi.

## Filmografia parcial

* The Prisoner's Story (1912)
* Judgment of the Sea (1912)
* Her Boy (1913)
* Her Life's Story (1914)
* Maid of the Mist (1915)
* The Grind (1915)
* Wanted: A Leading Lady (1915)
* The Trail of '98 (1928)
* Half a Bride (1928)
* Sinners' Holiday (1930)
* Song of the Trail (1936)
* Desert Guns (1936)

## Referències

* ↑ Klepper, Robert K. Silent Films, 1877-1996: A Critical Guide to 646 Movies. McFarland, 21 gener 2005. ISBN 9780786421640.
* ↑ Pictorial History of the Silent Screen p.91 c.1953 by Daniel Blum ISBN 0-399-50667-5
# Ramon Vilaseca

Ramon Vilaseca fou músic, escolà major i cantor català. La seva activitat musical i vocal es trobà a finals del segle xviii i principis del XIX i s'ubicà en torn a la capella de Sant Esteve d'Olot, fou substituït per Ignasi Parella quan aquesta es trobava sota el lideratge del mestre Vicenç Alzina. Participà com a cantor en activitats musicals i eclesiàstiques, destacant les de Setmana Santa i altres festivitats assenyalades dins el calendari.

## Referències

* ↑ Gregori i Cifré, Josep Maria; Monells i Laqué, Carme. Inventaris dels fons musicals de Catalunya. Volum 6: Fons de l'església parroquial de Sant Esteve d'Olot i Fons Teodoro Echegoyen de l'Arxiu Comarcal de la Garrotxa. Barcelona: Universitat Autònoma de Barcelona, 2012
# Razreznoi

Razreznoi (en rus: Разрезной) és un poble del krai de Khabàrovsk, a Rússia, que el 2012 tenia quatre habitants. Pertany al districte rural d'Aiano-Maiski.

## Referències

* ↑ Оценка численности постоянного населения Хабаровского края на начало 2011 года по муниципальным образованиям Arxivat 2012-04-26 a Wayback Machine.
# Razma

Razma (Afganistan) és el nom d'una música afganesa.
Provinent d'una família de músics, es va graduar en Música i Arts. Toca un instrument que s'acostuma a reservar als homes. Fou una de les 100 dones considerades com les més influents del 2021 per la BBC.

## Referències

* 1 2 3 «Quiénes son las 100 Mujeres elegidas por la BBC para 2021» (en castellà). BBC News Mundo.
# RGT

RGT té els següents significats:
* Red Global de Trueque, experiment d'economia d'intercanvi dut a terme a l'Argentina
* Ruf RGT (de l'acrònim Ruf Gran Turisme), model d'automòbil esportiu fabricat a Alemanya
* Grup RGT (de l'acrònim Ral·li Gran Turisme), categoria de ral·lis de la Federació Internacional d'Automobilisme
* Rgt. també és l'abreviatura de regiment, unitat militar
# Relax (àlbum)

Relax és el cinquè i darrer àlbum d'estudi de la banda espanyola Los Piratas. Es va publicar el 5 de maig de 2003 per la Warner Music Group i va comptar amb la producció de Suso Saiz. Fou l'últim treball amb material inèdit de la banda abans de la seva dissolució.

## Producció

Es tracta d'una edició especial que conté quatre CDs en format digipack. També van editar una versió senzilla de l'àlbum format per les dotze cançons principals. Els dos primers CDs contenen cançons vocals mentre que els dos restants contenen cançons força instrumentals i experimentals a banda de versions sobre temes de les bandes Hombres G, 091 i Antonio Machín.
L'enregistrament del disc es va realitzar totalment als estudis IZ de Sant Sebastià amb la producció de Suso Saiz. Aquest procés es va realitzar en diverses sessions no prefixades per tal de treballar tranquil·lament i trobar el so desitjat. Va esdevenir el més electrònic i dens de la seva discografia, una aposta clara per l'experimentació i el minimalisme que porta l'electrònica a un nivell superior, deixant les guitarres sense protagonisme per primera vegada. Novament van demostrar el seu inconformisme i autocomplaença per no seguir amb la fórmula de l'èxit que havien trobat i buscar una nova direcció. Per una banda experimenten amb la música electrònica, ambient, chill out, blues i orquestracions jazz, i per l'altra eliminen tot el que no calia, com el so guitarrístic que els caracteritzava, per tal que fos molt auster.
Van iniciar una gira per Espanya setmanes després de la seva publicació. En finalitzar la gira van anunciar una parada temporal per dedicar-se a realitzar projectes en solitari, tot i que finalment la dissolució fou permanent.

## Llista de cançons

Totes les cançons foren escrites i compostes per Los Piratas.
* La pista multimèdia del CD2 inclou dos videoclips de les cançons «Inerte» i «Esta es tu vida», el primer produït per J.L. Santalla i Paco Serén, i el segon per Serén.

## Crèdits

| Los Piratas Paco Seren Pablo Álvarez Alfonso Román Javier Fernández (Hall 9000) Iván Ferreiro Músics addicionals Pello Ramírez - violoncel Lerman Nieves - contrabaix Francisco Herrero - viola Miren Zeberio - violí Xabier Zebeiro - violí | Equip tècnic Producció: Suso Saiz Disseny: MadSanta Enregistrament i mescles: Mikel F. Krutzaga Assistència mescles: Joaquín Pizarro Fotografia: Piratas, José Luis Santalla |

## Referències

* ↑ «Relax» (en castellà). LaFonoteca.net. [Consulta: 18 abril 2020].
# Release

Release és el dotzè disc (el vuitè de material nou) del grup anglès de pop electrònic Pet Shop Boys. Fou publicat l'any 2002.
Continuant amb la tradició de canviar el so de cada nou àlbum, a Release Lowe i Tennant van donar entrada als instruments típics del rock (com ara les guitarres, el baix o la bateria), que si bé en altres discos també havien tingut presència, en aquest cas el seu protagonisme és molt superior; els temes més electrònics i ballables són "Here" i "The samurai in autumn".
El material que Lowe i Tennant compongueren per a Release és molt més emocional que el dels discos anteriors, i es pot considerar una continuació de Behaviour quant a la seva atmosfera. Els senzills extrets de l'àlbum foren "Home and dry", la balada "I get along" i, només a Alemanya, "London", on tracten el fenomen de la immigració. També és destacable "The night I fell in love", que explica la història de la relació homosexual entre un jove afeccionat al rap i el seu ídol durant una nit després d'un concert; la cançó va causar polèmica perquè diverses referències al text insinuaven que el cantant en qüestió era Eminem.
Fins a la data, Release és el disc menys venut dels Pet Shop Boys; en els discos posteriors, Lowe i Tennant s'han apartat de l'estil que mostraren en aquest àlbum i, així, Disco 3 o Fundamental són molt més representatius de l'estil tradicional del grup.
Als EUA s'hi va editar una versió doble del disc, amb cares B i versions inèdites. L'edició original de Release tenia una portada de color gris, però després han aparegut edicions limitades en to metal·litzat, amb portades de color gris, rosa, vermell o blau.

## Temes
### 7243 5381502

Temes escrits per Chris Lowe i Neil Tennant excepte on s'epecifiqui altrament.
* Home and dry – 4,21
* I get along – 5,50
* Birthday boy – 6,27
* London (Tennant/Lowe/Zippel) – 3,47
* E-mail – 3,55
* The Samurai in autumn – 4,18
* Love is a catastrophe – 4,50
* Here – 3,16
* The night I fell in love – 5,04
* You choose – 3,11

### Disc 2 (Edició nord-americana)

* Home and dry (ambient mix) – 5,29
* Sexy northerner – 3,40
* Always – 5,06
* Closer to heaven (Slow version) – 6,30
* Nightlife – 3,56
* Friendly fire (studio version) – 3,26
* Break 4 Love (UK radio mix) (PSB i Peter Rauhofer) – 3,29
* Home and dry (Blank & Jones mix) – 6,38
CD-ROM: Vídeo de "Home and Dry".

## Senzills

* Home and dry / Sexy northerner (18 de març de 2002).
* I get along / Searching for the face of Jesus / Between two islands (15 de juliol de 2002).
* London / Positive role model (14 d'octubre de 2002).

## Dades

* Neil Tennant - Veus, guitarra, teclats.
* Chris Lowe - Teclats, caixa de ritmes, veus addicionals al tema 1.
* Pete Gleadall - Programador i enginyer de so a tots els temes menys al 4.
* Johnny Marr - Guitarra als temes 1, 2, 3, 5, 7, 9 i 10.
* Jody Linscott - Percussió als temes 1, 2, 3, 5, 7, 8, 9 i 10.
* Steve Walters - Baix als temes 2, 3 i 9.
* Chris Zippel - Teclats al tema 4.
* "Little Mike" - Guitarra i baix al tema 4.

## Enllaços externs

* http://www.psb-discography.com/
# Radio Futura

Radio Futura és un grup de pop rock espanyol dels anys 80 i 90. Destaquen entre altres grups de la movida pel seu estil rock amb arranjaments reggae i pop.

## Biografia

Els germans Santiago i Luis Auserón (veu i baix, respectivament) i Enrique Sierra (guitarra) són el nucli de Ràdio Futura, un dels grups més importants del que es va anomenar la "Movida" madrilenya durant els anys vuitanta.
La història comença quan els germans Auserón escriuen en una revista, el 1978, sota el nom de Corazones Automáticos. L'article en qüestió parla de les excel·lències dels Talking Heads. La seva visió de la música els connecta amb Herminio Molero, un pintor que els ajuda a formar un grup. El mateix Herminio s'ocupa dels teclats. Enrique Sierra (que anteriorment militava en el grup Kaka de Luxe), fa el mateix amb la guitarra. El grup el completen Javier Pérez Grueso i els mateixos germans Auserón. Debuten en 1979, en un festival dedicat al tema de la ciència-ficció.
Poc més tard, Paloma Chamorro, directora del programa de TV l'edat d'or, els presenta en el seu programa de televisió Imatges. El 1980 es publica el primer àlbum del grup, titulat "Música Moderna " .
El 1984 Radio Futura publiquen el seu segon treball, " La ley del desierto, la ley del mar", ara ja sense Herminio, qui va decidir deixar el grup en vista del gir en l'estil del grup. En aquest segon disc s'inclouen temes llegendaris de Ràdio Futura, com són " Escuela de Calor" i " Semilla Negra". (1985), amb participació de Raimundo Amador .
A La ley del desierto del segueix un altre gran treball, titulat " De un país en llamas ", un any després. El 1986 publiquen " La Canción de Juan Perro ", a Nova York, sota la producció de Jo Dworniak .
El 1989 apareix " Escueladecalor: El Directo de Radio Futura", un doble àlbum en directe amb el millor de Ràdio Futura. Un any després publiquen un dels seus discos destacats, " Veneno en la piel ", amb Ollie Halsall a la guitarra i Antonio Moreno a la bateria. Després de la publicació de l'àlbum " Tierra per bailar " el 1992, el grup anuncia la seva dissolució, a la vista de l'escassa creativitat que mostraven els seus últims treballs. A partir d'aquest moment, els membres de Ràdio futura es dediquen a les seves carreres en solitari, sent Santiago Auserón el que més rellevància ha pres arran dels seus treballs com Juan Perro.

## Discografia

* Música Moderna
* La ley del desierto, La ley del mar
* De un país en llamas
* La cancón de Juan Perro
* Escueladecalor: El Directo de Radio Futura
* Veneno en la piel

### Discos recopilatoris

* Tierra para bailar
* Memoria del porvenir
* Paisajes eléctricos

## Referències

* ↑ «Todo Musica: Biografias de grupos».
* ↑ Auserón, Santiago. Canciones de Radio Futura.
* ↑ «Todo Música: Discos» (en castellà).
# David Babunski

David Babunski (Skopje, Macedònia del Nord, 1 de març de 1994) és un futbolista macedoni. Juga com a centrecampista al Futbol Club Barcelona B de la Segona Divisió. És fill de l'exfutbolista i entrenador Boban Babunski, a més és germà de Dorian Babunski que milita al Juvenil del Reial Madrid C.F.

## Enllaços externs

* Pàgina oficial del jugador
* Dades del jugador
# Regions de les Illes Fèroe

Les sis regions de les Illes Fèroe (en feroès sýsla [pl. Sýslur], amb el significat de districte, comtat) són les subdivisions geogràfiques i administratives tradicionals de l'arxipèlag que van sorgir durant l'època vikinga. Cada sýsla estava tradicionalment governat per un sýslumaður (governador, xèrif) i un várting.

## Història

Abans de 1957, les regions també constituïen els districtes electorals del país abans de canviar els límits de la circumscripció per garantir una distribució més justa dels escons en relació amb la població, dividint Streymoy en dos districtes electorals: Norðurstreymoy i Suðurstreymoy. El 2008, les circumscripcions van ser completament abolides i tota les Illes Fèroe es van convertir en una sola circumscripció.
El fet que més del 85% de la població de l'arxipèlag avui en dia estigui connectada geogràficament per túnels i ponts ha accelerat diversos canvis administratius. Abans, la policia de les Illes Fèroe tenia un sýslumaður (governador, xèrif) a cada regió, però avui s'ha reduit el seu nombre a quatreː Vágar, Streymoy i Sandoy s'han fusionat i només tenen un sýslumaður, mentre que els sýslumaður de Suðuroy, Eysturoy i Norðoyar encara tenen un sýslumaður cadascuna. La Policia de les Illes Fèroe és una secció de la policia danesa.
La divisió en regions ja no s'utilitza per a l'administració de les Illes Fèroe. Tanmateix, encara s’utilitza per a altres finalitats com per a exemple l'estadística o en el registre de naixements defuncions o matrimonis en el registre eclesiàstic. També s'utilitzen les regions en la caça tradicional de balenes, on el sýslumaður decideix si es pot matar o no un grup i en dona permís als participants.

## Les regions

* Eysturoyar sýsla - Regió d'Eysturoy (OS), Eysturoy.
* Norðoya sýsla - Regió de Norðoyar ("Illes del Nord") (KG), Borðoy, Fugloy, Kalsoy, Kunoy, Svínoy, Viðoy.
* Sandoyar sýsla - Regió de Sandoy (SA), Sandoy, Skúvoy, Stóra Dímun.
* Streymoyar sýsla - Regió de Streymoy
** Norðurstreymoy - (VN), Streymoy.
** Suðurstreymoy - (TN), Hestur, Koltur, Nólsoy.
* Suðuroyar sýsla - Regió de Suðuroy (TG), Lítla Dímun, Suðuroy.
* Vága sýsla - Regió de Vágar (VA), Mykines, Vágar.

## Referències

* ↑ «Logting.elektron.fo, 5 Uppskot til løgtingslóg um broyting í løgtingslóg um val til Føroya Løgting» (en feroès). Løgting. [Consulta: 1r agost 2021].
* ↑ «Logting.ekektron.fo, 21 Uppskot til samtyktar um Føroyar sum eitt valdømi» (en feroès). Løgting. [Consulta: 1r agost 2021].
* ↑ «Heimabeiti.fo - Sýslumenn» (en feroès). Heimabeiti. Arxivat de l'original el 2015-10-01. [Consulta: 1r agost 2021].

## Vegeu també

* Llista de municipis de les Illes Fèroe
* Llista de túnels de les Illes Fèroe
# Regions del Camerun

A l'any 2008, el President de la República de Camerun, Paul Biya va signar els decrets que abolien el terme "províncies" reemplaçant-los per "regions". Per això, tot de les deu províncies del país són ara conegudes com a regions.
La República del Camerun es divideix en deu regions:
| | Regió | Nom en francès | Capital | Població (cens 2005) | Area (km²) | Densitat (/km²) |
| 1. | Adamawa | Adamaoua | Ngaoundéré | 884,289 | 63,701 | 8 |
| 2. | Centre | Centre | Yaoundé | 3,098,044 | 68,953 | 24 |
| 3. | East | Est | Bertoua | 771,755 | 109,002 | 5 |
| 4. | Extrem Nord | Extrême-Nord | Maroua | 3,111,792 | 34,263 | 54 |
| 5. | Litoral | Littoral | Douala | 2,510,263 | 20,248 | 67 |
| 6. | Nord | Nord | Garoua | 1,687,959 | 66,090 | 13 |
| 7. | Nord-oest | Nord-Ouest | Bamenda | 1,728,953 | 17,300 | 69 |
| 8. | Sud | Sud | Ebolowa | 634,555 | 47,191 | 8 |
| 9. | Sud-oest | Sud-Ouest | Buea | 1,316,079 | 25,410 | 34 |
| 10. | Oest | Ouest | Bafoussam | 1,720,047 | 13,892 | 97 |
# Darlington (Missouri)

Darlington és una població dels Estats Units a l'estat de Missouri. Segons el cens del 2000 tenia 113 habitants.

## Demografia

Segons el cens del 2000, Darlington tenia 113 habitants, 41 habitatges, i 30 famílies. La densitat de població era de 106,4 habitants per km².
Dels 41 habitatges en un 41,5% hi vivien nens de menys de 18 anys, en un 58,5% hi vivien parelles casades, en un 14,6% dones solteres, i en un 26,8% no eren unitats familiars. En el 26,8% dels habitatges hi vivien persones soles el 7,3% de les quals corresponia a persones de 65 anys o més que vivien soles. El nombre mitjà de persones vivint en cada habitatge era de 2,76 i el nombre mitjà de persones que vivien en cada família era de 3,33.
Per edats la població es repartia de la següent manera: un 36,3% tenia menys de 18 anys, un 8,8% entre 18 i 24, un 23,9% entre 25 i 44, un 19,5% de 45 a 60 i un 11,5% 65 anys o més.
L'edat mediana era de 33 anys. Per cada 100 dones de 18 o més anys hi havia 84,6 homes.
La renda mediana per habitatge era de 31.250 $ i la renda mediana per família de 32.250 $. Els homes tenien una renda mediana de 26.563 $ mentre que les dones 15.208 $. La renda per capita de la població era de 9.586 $. Entorn del 12,9% de les famílies i el 18,2% de la població estaven per davall del llindar de pobresa.

## Poblacions més properes

El següent diagrama mostra les poblacions més properes.

## Referències

* ↑ «U.S. Gazetteer: 2000 and 1990». Oficina del Cens dels Estats Units, 10-07-2008.
* 1 2 3 «Fact Sheet- Darlington». American Fact Finder. Oficina del Cens dels Estats Units, 12-01-2010. Arxivat de l'original el 2020-02-15. [Consulta: 8 agost 2010].
* ↑ «Geographic Comparison Table- Darlington». American Fact Finder. Oficina del Cens dels Estats Units, 12-01-2010. Arxivat de l'original el 2010-08-20. [Consulta: 8 agost 2010].
# Repicatalons de Smith

Calcarius pictus és una espècie d'ocell de la família dels calcàrids (Calcariidae) que cria en zones de tundra de l'est d'Alaska i zona limítrofa del nord-oest de la Colúmbia Britànica, i des del nord d'Alaska cap a l'est, a través del nord de Yukon fins al nord-est de Manitoba i nord d'Ontario. Passa l'hivern a praderies i camps de Kansas, Missouri. Oklahoma, Texas i nord de Louisiana. Rep en diverses llengües el nom de "repicatalons de Smith" (Anglès: Smith's Longspur. Espanyol: Escribano de Smith).
# Riu Moloma

El riu Moloma (en rus Молoма) és un afluent per la dreta del riu Viatka, passa per les óblasts de Vólogda i Kírov, a Rússia.

## Geografia

Neix a la part nord dels monts Urals septentrionals, a la frontera entre l'óblast de Vólogda i la de Kírov, a uns 190 m d'alçada. La font i un tram passen per l'óblast de Vólogda, abans de girar cap a l'est i sud-est, endinsant-se a l'óblastde Kírov. Travessa una àmplia vall, després manté direcció sud fins a desembocar a 8 km de Kotélnitx al riu Viatka.
Els seus afluents més importants són el Volmanga, el Vondanka i el Kobra per la dreta, i el Kuziug i el Xubriug per l'esquerra.
Té una longitud de 419 km i una conca de 12.700 km². Està glaçat des de començaments de novembre a finals d'abril.
# David Alonso Castillo

David Alonso Castillo (Maó, 21 de gener de 1989) és un ciclista en pista menorquí. El 2008 fitxà per l'equip EBE-Illes Balears i el 2010 participà en els Campionats del Món de ciclisme en pista de Copenhague.

## Palmarès

* 2007
** 2n al Campionat d'Europa júnior en Quilòmetre Contrarellotge
* 2010
** Campió d'Espanya de Velocitat per equips (amb David Muntaner i Tomeu Gelabert)
* 2011
** Campió d'Espanya de Velocitat per equips (amb Rubén Donet i José Miguel Caldentey)

## Referències

* ↑ Cycling Archives (anglès)
* ↑ Esdiari.com Arxivat 2010-01-17 a Wayback Machine. (castellà)
* ↑ Menorca.info Arxivat 2010-03-26 a Wayback Machine. (castellà)
# Resolució 1818 del Consell de Seguretat de les Nacions Unides

La Resolució 1818 del Consell de Seguretat de les Nacions Unides fou adoptada per unanimitat el 13 de juny de 2008. Després de reafirmar totes les resolucions sobre el conflicte de Xipre el Consell va prorrogar el mandat de la Força de les Nacions Unides pel Manteniment de la Pau a Xipre (UNFICYP) durant sis mesos fins al 15 de desembre de 2008.
El Consell de Seguretat ha donat la benvinguda als progressos recents en les converses entre representants de les parts grecoxipriota i turcoxipriota i va demanar a les parts que utilitzessin aquest impuls per avançar cap a les "negociacions de ple dret". També ha acollit amb satisfacció l'obertura fa només dos mesos del pas del carrer Ledra, que ha contribuït a fomentar una major confiança i interacció entre les dues comunitats. També va reafirmar la importància dels continus creuaments de la línia verda pels xipriotes i va encoratjar l'obertura d'altres punts de cruïlla.
La resolució també va acollir favorablement l'acord entre líders grecoxipriotes i turcoxipriotes del 21 de març i la Declaració conjunta del 23 de maig, que, entre altres coses, va demostrar una voluntat política renovada de recolzar i comprometre plenament i de bona fe amb els esforços de les Nacions Unides; reafirmar el compromís dels dirigents d'una federació bicomunitària i bizonal amb igualtat política, tal com s'estableix a les resolucions pertinents del Consell de Seguretat; i considerar noves mesures de foment de la confiança civil i militar.

## Referències

* ↑ «SECURITY COUNCIL EXTENDS MANDATE OF CYPRUS MISSION UNTIL 15 DECEMBER, UNANIMOUSLY ADOPTING RESOLUTION 1818 (2008)». United Nations, 13-06-2008.

## Vegeu també

* Llista de resolucions del Consell de Seguretat de les Nacions Unides 1801 a la 1900 (2008 - 2009)

## Enllaços externs

* PDF Text de la Resolució a UN.org
# Resolució 1814 del Consell de Seguretat de les Nacions Unides

La Resolució 1814 del Consell de Seguretat de les Nacions Unides, fou adoptada per unanimitat el 15 de maig de 2008. El Consell va demanar a tots els països que protegissin el transport marítim de mercaderies de socors a Somàlia contra els pirates.

## Resolució

El Consell de Seguretat va expressar el seu ferm suport a l'estratègia integrada del Secretari General Ban Ki-moon per construir els fonaments de la pau i l'estabilitat duradora a Somàlia, inclosos els plans per a una major presència internacional sobre el terreny en el país de la banya d'Àfrica.
En virtud del Capítol VII de la Carta de les Nacions Unides, el Consell va fer seu el plantejament de tres punts proposat en l'informe del Sr. Ban del 14 de març sobre la situació (document S/2008/178), que alineava els esforços polítics, de seguretat i de programació de les Nacions Unides al país d'una manera "seqüenciada i mútuament reforçada" i en va demanar una versió actualitzada en un termini de 60 dies.
Per facilitar aquesta estratègia, el Consell va aprovar la proposta del Sr. Ban d'establir una unitat de planificació conjunta a l'oficina del seu Representant Especial, i va acollir amb satisfacció la seva recomanació de traslladar l'Oficina Política de les Nacions Unides a Somàlia (UNPOS) i l'equip del país seu de Nairobi, Kenya, a Mogadiscio, seu de les Institucions Federals de Transició a Somàlia.
Va decidir que la UNPOS i l'equip del país donessin suport a les institucions federals de transició per desenvolupar una Constitució i celebrar un referèndum sobre el document resultant, així com celebrar eleccions democràtiques el 2009.
Pel que fa a la seguretat, va acollir amb satisfacció els esforços, en coordinació amb els donants, per reforçar el suport logístic, polític i tècnic de les Nacions Unides a la Unió Africana per ajudar a aquesta organització a reforçar la seva missió a Somàlia, coneguda com a AMISOM. També va demanar que el Secretari General continués la seva planificació de contingència per al possible desplegament d'una missió de manteniment de la pau de les Nacions Unides per assolir l'AMISOM, incloses les opcions de mandat, a més de les que ja es proposaven en el seu informe.
Recordant la seva intenció d'actuar contra persones o organitzacions que obstaculitzaven l'estabilitat a Somàlia o violaven l'embargament d'armes, va demanar al comitè de sancions del país que recomani, en un termini de 60 dies, mesures específiques per imposar-les.

## Referències

* ↑ «SECURITY COUNCIL EXPRESSES STRONG SUPPORT FOR SECRETARY-GENERAL'S INTEGRATED STRATEGY FOR PEACE IN SOMALIA, UNANIMOUSLY ADOPTING RESOLUTION 1814 (2008)». United Nations, 15-05-2008.

## Vegeu també

* Llista de resolucions del Consell de Seguretat de les Nacions Unides 1801 a la 1900 (2008 - 2009)

## Enllaços externs

* PDF Text de la Resolució a UN.org